Návrh

**VYHLÁŠKA**

**Úradu vlády Slovenskej republiky**

z ... 2023,

**ktorou sa ustanovujú podrobnosti o centrálnom informačnom systéme štátnej služby**

Úrad vlády Slovenskej republiky (ďalej len „úrad vlády“) podľa § 27 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon“) ustanovuje:

§ 1

**Predmet úpravy**

Táto vyhláška ustanovuje podrobnosti o

1. verejnom portáli, používateľskom účte a osobnom profile,
2. internom portáli a moduloch,
3. rozsahu údajov poskytovaných do centrálneho informačného systému štátnej služby (ďalej len „centrálny informačný systém“),
4. rozsahu údajov poskytovaných z centrálneho informačného systému a subjektoch, ktorým môžu byť poskytované,
5. postavení a zodpovednosti subjektov vo vzťahu k centrálnemu informačnému systému na účely spracúvania osobných údajov,
6. zodpovednosti spoločných prevádzkovateľov centrálneho informačného systému.

**Verejný portál**

§ 2

(1) Verejný portál je dostupný cez webové rozhranie; prístup k časti služieb a informácií je podmienený registráciou a prihlásením sa na verejnom portáli.

(2) Na verejnom portáli môžu byť zverejnené najmä vyhlásené výberové konania, výstupy pre verejnosť a vzdelávacie aktivity ponúkané štátnym zamestnancom.

§ 3

**Používateľský účet a osobný profil**

(1) Používateľský účet vrátane osobného profilu sa vytvorí fyzickej osobe po jej registrácii a prihlásení sa na verejnom portáli.

(2) Používateľský účet môže štátnemu zamestnancovi zriadiť aj jeho služobný úrad prostredníctvom modulu štátnych zamestnancov. Používateľský účet môže bývalému štátnemu zamestnancovi zriadiť aj jeho bývalý služobný úrad prostredníctvom modulu štátnych zamestnancov. Používateľský účet zriadený spôsobom podľa prvej a druhej vety je potrebné štátnym zamestnancom alebo bývalým štátnym zamestnancom aktivovať.

(3) Používateľský účet vrátane jeho údajov spravuje fyzická osoba, ktorej daný používateľský účet patrí (ďalej len „používateľ“).

(4) Používateľský účet obsahuje najmä:

1. prehľad služieb dostupných vo vzťahu k výberovým konaniam, registru bývalých štátnych zamestnancov, registru absolventov a registru žiadostí o prijatie na štátnozamestnanecké miesto (ďalej len „register žiadostí o prijatie“); rozsah zobrazovaných služieb závisí od postavenia prihláseného používateľa v zmysle zákona,
2. osobný profil,
3. nastavenia účtu.

(5) Ak dôjde k zrušeniu používateľského účtu, nie je tým dotknutá evidencia používateľa v niektorom z modulov podľa § 25 ods. 5 zákona.

(6) Za účelom registrácie a vytvorenia používateľského účtu vrátane osobného profilu môže používateľ poskytovať do verejného portálu údaje podľa prílohy č. 1.

§ 4

(1) Ak je to potrebné, tak sa údaje poskytnuté do používateľského účtu vrátane do osobného profilu, stiahnu do žiadostí, ktoré po prihlásení sa na verejnom portáli používateľ podáva v elektronickej podobe prostredníctvom verejného portálu.

(2) Ak je používateľ evidovaný v registri bývalých štátnych zamestnancov, stiahnu sa automaticky do daného registra údaje z jeho osobného profilu; ak si používateľ aktualizuje údaje v osobnom profile dôjde k ich aktualizácii aj v registri bývalých štátnych zamestnancov.

(3) Ak je používateľ evidovaný v registri absolventov, stiahnu sa automaticky do daného registra údaje z jeho osobného profilu; ak si používateľ aktualizuje údaje v osobnom profile dôjde k ich aktualizácii aj v registri absolventov.

**Interný portál**

§ 5

Interný portál je dostupný cez webové rozhranie a jeho súčasťou sú moduly a registre podľa   
§ 25 zákona a nástroje na zabezpečenie správy a prevádzky centrálneho informačného systému.

§ 6

**Modul služobných úradov**

(1) Modul služobných úradov obsahuje najmä:

1. zoznam služobných úradov,
2. zoznam kontaktných osôb služobných úradov,
3. zoznam kontaktných osôb služobného úradu,
4. zoznam pracovísk služobného úradu,
5. rôzne formy zobrazenia organizačnej štruktúry služobného úradu,
6. zoznam plánovaných miest služobného úradu,
7. zoznam plánovaných miest na presun z iného služobného úradu,
8. zoznam platových tried a zoznam platových taríf platný pre všetky služobné úrady okrem služobných úradov podľa § 53 ods. 2 zákona,
9. zoznam platových tried a zoznam platových taríf platný pre služobný úrad podľa § 53   
   ods. 2 zákona,
10. zoznam limitov počtu zamestnancov a naplánovaný počet miest.

(2) Služobný úrad poskytuje údaje do modulu služobných úradov podľa prílohy č. 2 prvého až tretieho bodu a šiesteho až štrnásteho bodu; služobný úrad s charakteristikou platových tried podľa osobitného predpisu poskytuje údaje aj podľa prílohy č. 2 štvrtého a piateho bodu. Úrad vlády poskytuje údaje do modulu služobných úradov podľa prílohy č. 2 pätnásteho až devätnásteho bodu.

§ 7

**Modul obsadzovania miest**

(1) Register výberových konaní obsahuje najmä:

1. zoznam výberových konaní,
2. zoznam prihlásených uchádzačov,
3. zoznam termínov uskutočnenia výberového konania,
4. zoznam odoslaných písomností.

(2) Služobný úrad poskytuje do registra výberových konaní údaje podľa prílohy č. 3 prvého bodu a tretieho až dvanásteho bodu; to sa nevzťahuje na služobný úrad, ktorým je Generálna prokuratúra Slovenskej republiky (ďalej len „generálna prokuratúra“), krajská prokuratúra, Kancelária Najvyššieho súdu Slovenskej republiky, Kancelária Najvyššieho správneho súdu Slovenskej republiky, Špecializovaný trestný súd, krajský súd, okresný súd a Ministerstvo zahraničných vecí a európskych záležitostí Slovenskej republiky (ďalej len „ministerstvo zahraničných vecí“), ak ide o údaje týkajúce sa zastupiteľských úradov. Do registra výberových konaní môže poskytovať údaje aj uchádzač o štátnu službu podľa prílohy č. 3 druhého bodu.

(3) Register žiadostí o prijatie obsahuje zoznam žiadostí o prijatie na obsadzované štátnozamestnanecké miesto (ďalej len „žiadosť o prijatie“).

(4) Služobný úrad môže poskytovať údaje do registra žiadostí o prijatie podľa prílohy č. 3 štrnásteho bodu. Do registra žiadostí o prijatie môže poskytovať údaje aj občan, ktorý sa uchádza o prijatie do štátnej služby a štátny zamestnanec v rozsahu podľa prílohy č. 3 trinásteho bodu.

(5) Register žiadostí o výpis z registra trestov a žiadostí o odpis registra trestov (ďalej len „register žiadostí o overenie bezúhonnosti) obsahuje najmä zoznam žiadostí o výpis z registra trestov a žiadostí o odpis registra trestov.

(6) Služobný úrad poskytuje údaje do registra žiadostí o overenie bezúhonnosti podľa prílohy č. 3 pätnásteho bodu; to sa nevzťahuje na služobný úrad, ktorým je generálna prokuratúra a krajská prokuratúra.

§ 8

**Modul kvalifikovaných uchádzačov**

(1) Register bývalých štátnych zamestnancov obsahuje zoznam bývalých štátnych zamestnancov, ktorí spĺňajú zákonné podmienky evidencie.

(2) Služobný úrad môže poskytovať údaje do registra bývalých štátnych zamestnancov podľa prílohy č. 4 štvrtého až šiesteho bodu; to sa nevzťahuje na služobný úrad, ktorým je ministerstvo zahraničných vecí, ak ide o údaje týkajúce sa zastupiteľských úradov. Bývalý štátny zamestnanec poskytuje do registra bývalých štátnych zamestnancov údaje podľa prílohy č. 4 prvého až tretieho bodu.

(3) Register absolventov obsahuje zoznam absolventov, ktorí spĺňajú zákonné podmienky evidencie.

(4) Absolvent poskytuje do registra absolventov údaje podľa prílohy č. 4 siedmeho bodu.

§ 9

**Modul štátnych zamestnancov**

(1) Modul štátnych zamestnancov obsahuje najmä:

1. zoznam štátnych zamestnancov služobného úradu,
2. zoznam bývalých štátnych zamestnancov služobného úradu, ktorých je po splnení zákonných podmienok možné zaradiť do registra bývalých štátnych zamestnancov.

(2) Služobný úrad poskytuje údaje do modulu štátnych zamestnancov podľa prílohy č. 5 prvého a tretieho bodu.

(3) Úrad vlády poskytuje údaje do modulu štátnych zamestnancov podľa prílohy č. 5.

§ 10

**Modul vzdelávania**

(1) Modul vzdelávania obsahuje najmä:

1. zoznam vzdelávacích aktivít služobného úradu,
2. zoznam lektorov služobného úradu,
3. zoznam všetkých vzdelávacích aktivít, ktoré sú ponúkané služobnému úradu,
4. zoznam kontaktných osôb pre vzdelávanie zo služobných úradov,
5. nástroje na tvorbu, zasielanie a vyhodnocovanie rôznych typov dotazníkov.

(2) Služobný úrad môže poskytovať údaje do modulu vzdelávania podľa prílohy č. 6 druhého až štvrtého bodu.

(3) Úrad vlády môže poskytovať údaje do modulu vzdelávania podľa prílohy č. 6 prvého bodu.

§ 11

**Modul elektronických služobných preukazov**

(1) Modul elektronických služobných preukazov (ďalej len „modul služobných preukazov“) obsahuje najmä:

1. zoznam elektronických služobných preukazov v rôznych stavoch,
2. zoznam elektronických služobných preukazov na deaktivovanie,
3. zoznam požiadaviek na vydanie mandátneho certifikátu,
4. zoznam žiadostí o vydanie mandátneho certifikátu,
5. zoznam žiadostí o zrušenie mandátneho certifikátu.

(2) Služobný úrad môže poskytovať údaje do modulu služobných preukazov podľa prílohy   
č. 7.

§ 12

**Modul analýz a poskytovania údajov**

(1) Modul analýz a poskytovania údajov (ďalej len „analytický modul“) tvorí najmä

1. dátový sklad,
2. analytické nástroje na spracúvanie údajov a tvorbu výstupov,
3. nástroje na sprístupňovanie výstupov oprávneným subjektom na internom portáli a verejnom portáli,
4. nástroje na tvorbu, zasielanie a vyhodnocovanie rôznych typov dotazníkov.

(2) Dátový sklad je tvorený automatizovane kópiou číselníkov, kmeňových údajov a referenčných údajov evidovaných v moduloch uvedených v § 25 ods. 5 zákona. Dátový sklad môže obsahovať aj údaje získané z iných zdrojov.

(3) Služobný úrad môže poskytovať údaje do analytického modulu, ak využíva nástroje podľa odseku 1 písm. d).

§ 13

**Poskytovanie údajov z centrálneho informačného systému**

(1) Z centrálneho informačného systému sa môžu poskytovať služobným úradom, orgánom verejnej moci a fyzickým osobám a právnickým osobám, ak im bola zverená pôsobnosť v oblasti verejnej správy podľa osobitných predpisov, ako aj iným členským štátom Európskej únie alebo tretím štátom, ak tak ustanovuje medzinárodná zmluva, ktorou je Slovenská republika viazaná, v elektronickej podobe, automatizovaným spôsobom, bezodplatne a v rozsahu plnenia úloh podľa zákona alebo podľa osobitného predpisu údaje služobného úradu alebo služobných úradov o

1. organizačnom útvare alebo organizačných útvaroch; údaje sa poskytujú bez údajov štátneho zamestnanca,
2. štátnozamestnaneckom mieste alebo štátnozamestnaneckých miestach; údaje sa poskytujú v rozsahu údajov opisu štátnozamestnaneckého miesta a bez údajov štátneho zamestnanca,
3. výberovom konaní alebo výberových konaniach v rozsahu údajov zverejňovaných na verejnom portáli.

(2) Z centrálneho informačného systému sa môžu poskytovať služobnému úradu v elektronickej podobe, automatizovaným spôsobom, bezodplatne a v rozsahu plnenia úloh podľa zákona alebo podľa osobitného predpisu údaje o žiadosti o prijatie alebo o žiadostiach o prijatie podaných na daný služobný úrad; uvedené údaje je možné poskytnúť aj právnemu nástupcovi služobného úradu.

(3) Z centrálneho informačného systému sa môžu poskytovať služobným úradom v elektronickej podobe, automatizovaným spôsobom, bezodplatne a v rozsahu plnenia úloh podľa zákona alebo podľa osobitného predpisu údaje o vzdelávacej aktivite alebo vzdelávacích aktivitách evidovaných v module vzdelávania.

(4) Úrad vlády môže v odôvodnených prípadoch na základe vzájomnej dohody poskytnúť služobnému úradu alebo orgánu verejnej moci údaje podľa odseku 1 písm. c) v elektronickej podobe, automatizovaným spôsobom a bezodplatne.

§ 14

**Postavenie a zodpovednosť subjektov vo vzťahu k centrálnemu informačnému systému na účely spracúvania osobných údajov**

§ 15

**Zodpovednosť spoločných prevádzkovateľov centrálneho informačného systému**

§ 16

**Prechodné ustanovenia k úpravám účinným od 1. júla 2023**

Služobný úrad môže poskytovať údaje do modulu služobných úradov a do modulu štátnych zamestnancov od 1. júla 2023. Služobný úrad je povinný poskytovať údaje do modulu služobných úradov a do modulu štátnych zamestnancov od 1. júla 2024. Na úrad vlády sa primerane vzťahuje ustanovenie prvej a druhej vety.

§ 17

**Zrušovacie ustanovenie**

Zrušuje sa vyhláška Úradu vlády Slovenskej republiky č. 128/2017 Z. z., ktorou sa ustanovujú podrobnosti o rozsahu údajov poskytovaných do registra výberových konaní, do registra úspešných absolventov a do registra nadbytočných štátnych zamestnancov v znení vyhlášky   
č. 506/2019 Z. z.

§ 18

**Účinnosť**

Táto vyhláška nadobúda účinnosť 1. júla 2023 okrem § 6 ods. 3 a § 9 ods. 3, ktoré nadobúdajú účinnosť 1. júla 2024.

**Július Jakab**

vedúci Úradu vlády Slovenskej republiky

**Príloha č. 1**

**k vyhláške č. .../2023 Z. z.**

**ÚDAJE POSKYTOVANÉ ZA ÚČELOM**

**REGISTRÁCIE A VYTVORENIA POUŽÍVATEĽSKÉHO ÚČTU VRÁTANE OSOBNÉHO PROFILU**

**Príloha č. 2**

**k vyhláške č. .../2023 Z. z.**

**ÚDAJE POSKYTOVANÉ DO MODULU SLUŽOBNÝCH ÚRADOV**

**Príloha č. 3**

**k vyhláške č. .../2023 Z. z.**

**ÚDAJE POSKYTOVANÉ DO MODULU OBSADZOVANIA MIEST**

**Príloha č. 4**

**k vyhláške č. .../2023 Z. z.**

**ÚDAJE POSKYTOVANÉ DO**

**MODULU KVALIFIKOVANÝCH UCHÁDZAČOV**

**Príloha č. 5**

**k vyhláške č. .../2023 Z. z.**

**ÚDAJE POSKYTOVANÉ DO**

**MODULU ŠTÁTNYCH ZAMESTNANCOV**

**Príloha č. 6**

**k vyhláške č. .../2023 Z. z.**

**ÚDAJE POSKYTOVANÉ DO MODULU VZDELÁVANIA**

**Príloha č. 7**

**k vyhláške č. .../2023 Z. z.**

**ÚDAJE POSKYTOVANÉ DO MODULU SLUŽOBNÝCH PREUKAZOV**